b'\n_START_ARTICLE_\nSveti Franjo u ekstazi\n_START_SECTION_\nOdlike\n_START_PARAGRAPH_\nSlika portretira srednjovjekovnog sveca Franju Asi\xc5\xa1kog koji izlazi na sun\xc4\x8devu svjetlost iz \xc5\xa1pilje. Postoji vi\xc5\xa1e tuma\xc4\x8denja o kojem se doga\xc4\x91aju iz Franjinog \xc5\xbeivota to\xc4\x8dno radi. Prema nekim teorijama slika prikazuje primanje stigmi ili trenutke u kojima sveti Franjo stvara \xe2\x80\x9ePjesmu stvorova\xe2\x80\x9c. Naime, Franjo je ispo\xc4\x8detka \xc5\xbeivio u lo\xc5\xa1im uvjetima i sudjelovao je tek u izoliranim duhovnim vje\xc5\xbebama u samostanima. Slika prikazuje vjersku ekstazu, bilo da Franjo prima stigme, kao \xc5\xa1to zaklju\xc4\x8duje Millard Meiss, moli, ili mo\xc5\xbeda pjeva svoju \xe2\x80\x9ePjesmu stvorova\xe2\x80\x9c, kako tvrdi Richard Turner._NEWLINE_Djelo je izrazito detaljno naslikano, a svaki element sadr\xc5\xbei odre\xc4\x91eno zna\xc4\x8denje u kontekstu Franjinog \xc5\xbeivota i kr\xc5\xa1\xc4\x87anske kulture. U sredi\xc5\xa1njem lijevom djelu slike nalazi se magarac koji se tuma\xc4\x8di kao simbol poniznosti i strpljenja. Op\xc4\x87enito, oslikane \xc5\xbeivotinje na slici do\xc5\xbeivljavaju se kao simboli Franjine ljubavi prema \xc5\xbeivotinjama i prirodi op\xc4\x87enito. U desnom kutu, na rustikalnom pisa\xc4\x87em stolu, nalazi se lubanja kao znak smrtnosti/smrti koju sveti Franjo, u \xe2\x80\x9ePjesmi stvorova\xe2\x80\x9c, naziva \xe2\x80\x9esestricom smrti\xe2\x80\x9c. Prizor u mnogo\xc4\x8demu podsje\xc4\x87a na Bo\xc5\xbeju objavu Mojsiju. Sveti Franjo bos je na slici, kao \xc5\xa1to je i Mojsije bio nakon \xc5\xa1to mu je na Horebu Bog rekao da se izuje jer stoji na svetom tlu. Tako\xc4\x91er, lijevo na slici, nalazi se drvo neobi\xc4\x8dnog sjaja \xc5\xa1to podsje\xc4\x87a na goru\xc4\x87i grm iz Mojsijevog vi\xc4\x91enja. U daljini se nazire \xe2\x80\x9eNovi Jeruzalem\xe2\x80\x9c iz knjige proroka Ezekiela. Tako\xc4\x91er, smatra se da je cjelokupna kompozicija meditacija sv. Franje o stvaranju svijeta, povezana s Knjigom Postanka._NEWLINE_Iako je skra\xc4\x87eno, djelo je ostalo prili\xc4\x8dno o\xc4\x8duvano do dana\xc5\xa1njeg dana i nalazi se u muzeju \xe2\x80\x9eFrick Collection\xe2\x80\x9c u New Yorku i smatra se jednim od najboljih Bellinijevih radova.'